27.12.2022 г.
BG
Официален вестник на Европейския съюз
C 493/59 Вторник, 7 юни 2022 r.
74. подчертава, че цифровизацията и ефективната цифрова свързаност за островите са първостепенен приоритет, по-специално за да се допринесе за преодоляване на неблагоприятните географски условия, пред които те са изправени, и да се подобри предоставянето на цифрови технологии и инфраструктури, услуги за образование и обучение, както и електронно здравеопазване, включително телемедицина и телепсихиатрия, и други основни публични услуги за гражданите и МСП, които имат положително въздействие върху бизнес стратегиите и бизнес операциите; 75. подчертава важността на това да се поддържат цифровите инфраструктури, които свързват островите на ЕС с останалата част от света, а именно чрез заделяне на достатъчно европейско финансиране за подмяна на остарели подводни кабели; 76. счита, че особено на малките острови е трудно МСП да имат лесен достъп до цялата информация, отнасяща се до насърчаване на предприемачеството, развитие на уменията и финансирани от ЕС възможности; призовава за по-силна финансова подкрепа в това отношение, както и за предоставяне на подобрени информационни сесии, консултантски услуги и персонализирано обучение;
Миграция 77. отбелязва, че някои острови са изправени пред пристигането на голям брой мигранти, които понякога далеч превишават по брой местното население, и те не са в състояние да осигурят необходимите средства за настаняване и подкрепа; 78. обръща внимание на специфичния и несъразмерно голям натиск върху системите за убежище и прием в островите, периферните острови и най-отдалечените региони; призовава в европейския план за действие за островите да се признае гореспоменатата реалност в областта на убежището и миграцията, която изисква координирани решения на европейско равнище, зачитащи благосъстоянието и достойнството на отделния човек, като същевременно се предприемат действия по отношение на натиска;
Преоценка на схемите за държавна помощ и мерките за намаляване на дефицита в развитието 79. призовава Комисията да изготви анализ на обема на държавната помощ, предоставяна на предприятия, установени в острови на ЕС; счита, че е наложително, въпреки усилията, положени от ЕС и държавите членки, да се определи дали и до каква степен дружествата, установени на островни територии, са извлекли ползи от подобни мерки и съответно да се направи преоценка на правилата за държавната помощ; в тази връзка подчертава значението на по-гъвкавата държавна помощ за компаниите за въздушен и морски транспорт в тези островни територии, като се има предвид тяхната пълна зависимост от тези транспортни средства; 80. призовава всяко бъдещо преразглеждане на законодателната рамка за държавната помощ да бъде предмет на оценки на въздействието въз основа на специфични показатели, за да се оцени изоставането в конкурентоспособността на икономиките на островните региони, също и по отношение на последиците от пакета „Подготвени за цел 55“ за тези територии, и да се разработи специфичен дегресивен режим за островните територии, когато извънредните мерки, предвидени във Временната рамка за държавната помощ, приключат след 31 декември 2021 г.; 81. призовава за създаването на подкатегория „острови“, като се имат предвид техните отличителни характеристики, във връзка с прилагането на правилата за регионална държавна помощ за периода 2021 — 2027 г. и за премахване на таваните за помощта de minimis за европейските острови и най-отдалечени региони, над които се изисква разрешение от Комисията; 82. подчертава необходимостта от по-гъвкав подход, за да се гарантира по-ефективното разпределение на европейско финансиране в островните територии и най-отдалечените региони, без да се компрометират съответните стандарти за качество и процедури за наблюдение; 83. отбелязва, че настоящото правило de minimis ограничава конкурентоспособността и създава трудности за европейските острови и най-отдалечените региони; счита, че всички острови на ЕС следва да бъдат освободени от прилагането на правилото de minimis, така че положението им да бъде по-малко неблагоприятно.
освен това призовава Комисията да адаптира правилата за държавните помощи, за да гарантира, че субсидиите за преодоляване на островния характер не се разглеждат като държавна помощ, а като компенсация за поставяне на европейските острови и най-отдалечени региони в равностойни условия с техните континентални партньори;